หุ้น (กองทุน) ยีลด์สูงลูบคมตลาดทุน
วันจันทร์เมื่อสัปดาห์ที่แล้วไม่น่าเชื่อว่าคือ “จันทร์ทมิฬ” หรือ Black Monday ว่าไหม
1 ก.ย. 2558

ธนะชัย ณ นคร
 
วันจันทร์เมื่อสัปดาห์ที่แล้วไม่น่าเชื่อว่าคือ “จันทร์ทมิฬ” หรือ Black Monday ว่าไหม
หุ้นตกทั่วโลกอย่างหนัก และของประเทศไทยก็เช่นกัน
วันนั้นดัชนีหุ้นของไทยลงมากว่า 60 จุด ซดน้ำใบบัวบกกันถ้วนหน้า หากระดาษทิชชู่มาซับน้ำตากันไม่ทัน
หลังวันจันทร์ทมิฬล่าสุด ก็มีคำแนะนำจากทั้งนักวิเคราะห์ ผู้จัดการกองทุน แนะนำให้นักลงทุนหันมาเทรดหุ้นพวกที่ผลตอบแทน หรือยีลด์สูงๆ พื้นฐานดี
พร้อมแนะนำพวกหุ้นโครงสร้างพื้นฐาน กองทุนรีท หุ้นกองทุนรวมอสังหาริมทรัพย์
หุ้นกองทุนเหล่านี้ผลตอบแทนขี้หมูขี้หมาก็ 6% ขึ้นไปนั่นแหละ และบางกองทุนก็ได้ถึง 7-8%
เหตุที่มีการแนะนำหุ้นกองทุนเหล่านี้ ก็เพราะต้องการหนีความผันผวนของตลาดหุ้นที่สามวันดีสี่วันไข้ หาตัวหุ้นเล่นไม่ถูก เดี๋ยวขายหมู เดี๋ยวจิ้มตัวหุ้นผิด บางทีก็ตกขบวน
ทำให้นักลงทุนหลายคนเริ่มให้ความสนใจคำแนะนำกันล่ะ
อย่างน้อยมีหุ้นยีลด์สูงเข้าพอร์ตบ้างก็ดีอุ่นใจหน่อย
แต่หลังจากวันจันทร์ทมิฬ หุ้นกลับดีขึ้นมาอย่างรวดเร็วซะอย่างนั้น
อาจด้วยมีปัจจัยภายในเข้ามา อย่างแผนกระตุ้นเศรษฐกิจที่ลงไปช่วยรากหญ้า เอสเอ็มอี  และการเร่งเดินหน้ากับโครงการลงทุนโครงสร้างพื้นฐาน
ประกอบกับความมั่นใจของทีมเศรษฐกิจชุดใหม่ของนายกฯ ลุงตู่ 3 ทำให้เข้ามาเทรดหุ้นที่จะได้รับประโยชน์จากการกระตุ้นเศรษฐกิจกันคึกคักที่ว่ากันว่าเป็น เซนติเมนต์เชิงบวก
ดัชนีจึงรีบาวด์ขึ้นมาได้
และนั่นทำให้ใครหลายคนเลิกสนใจหุ้นพวกกองทุนยีลด์สูงกันแล้ว
และหันกลับมาเทรดสั้นกันเหมือนเดิม
มีข้อมูลจากมอนิ่งสตาร์ เขาไปรวบรวมผลตอบแทนของกองทุนเหล่านี้มากันครับ
อย่างกองทุนอสังหาริมทรัพย์ มีผลตอบแทนจากช่วงต้นปี 2558 กว่า 7-8% ส่วนพวกกองทุนโครงสร้างพื้นฐานต่างๆ ก็ได้ระหว่าง 6-8%
ผลตอบแทนที่เกิดขึ้น วิ่งสวนกับดัชนีตลาดที่ติดลบกว่า 13%
ส่วนกองทุนหุ้นทั้งหลายที่เทขายกัน ก็ติดลบ 11%
ส่วนกองทุนที่เป็น Fund of Property Fund ก็สร้างผลตอบแทนได้ดีบวก 3.4% และยิ่งหากสถานการณ์ปกติกองทุนดังกล่าวทำผลตอบแทนเฉลี่ยต่อปีที่ 7%
กองทุนพวกนี้ตอนที่ตลาดหุ้นลง ก็ชอบลงตาม
แต่หากดูผลตอบแทนเงินปันผล ก็ไม่ได้ปรับลงตามราคาหุ้น
ที่สำคัญหุ้นกองทุนเหล่านี้ต่างจ่ายผลตอบแทนเป็นรายไตรมาส ตรงเวลา ตรงกับยีลด์ที่คาดการณ์
อย่างหุ้นกองทุนรวมโครงสร้างพื้นฐานโทรคมนาคม ทรูโกรท หรือ TRUEIF (เปลี่ยนชื่อเป็นกองทุนรวมโครงสร้างพื้นฐานโทรคมนาคม ดิจิทัล หรือ DIF) ช่วงที่เกิดวันจันทร์ทมิฬ ราคาทะลึ่งลงมากับเขาด้วยจากแถว 13.50-13.60 บาท มาเหลือตอนนี้ 12.50 บาท (ราคาพาร์ 10 บาท)
พื้นฐานไม่ได้มีอะไรเปลี่ยนในทางลบเลย
กองทุนรวมโครงสร้างพื้นฐานบรอดแบนด์อินเทอร์เน็ต จัสมิน หรือ JASIF นี่ก็เหมือนกัน (ราคาพาร์ 10 บาท)
ราคาก่อนวันจันทร์ทมิฬขึ้นไปอยู่ที่ 10.70 บาท
แต่หลังจากวันนั้น ก็ร่วงลงมาต่ำกว่า 10 บาท และวานนี้ก็อยู่แถวๆ 10 บาท แต่ยังกำหนดจ่ายปันผลตามนัด
อีกกองทุนคือ กองทุนรวมโครงสร้างพื้นฐานระบบขนส่งมวลชนทางราง บีทีเอสโกรท หรือ BTSGIF ราคาก่อนวันจันทร์ทมิฬอยู่ที่ 10.70 บาท
แต่หลังจากนั้น ก็ลงมาเหลือ 10.00-10.20 บาท
ช่วงนี้อย่างว่าแหละครับ ตลาดหุ้นกำลังมีเซนติเมนต์เชิงบวกกับทีมเศรษฐกิจชุดใหม่
ดร.สมคิด จุตาศรีพิทักษ์ ได้รับการยอมรับอย่างมาก
เมื่อเขาพูดคนจะฟัง แต่เมื่อลงมาทำแล้วได้ผล คนก็จะ (ยิ่ง) เชื่อ
ทว่ากว่าจะได้ผลก็คงใช้เวลาอีกบ้างพอสมควร โดยเฉพาะกับกลยุทธ์ให้เงินมันหมุนไปๆ เพื่อสร้างแรงขับเคลื่อนในระบบเศรษฐกิจ
ความผันผวน จึงน่าจะยังมีอยู่ต่อไปในตลาดหุ้น
หาจังหวะซื้อหุ้นพวกกองทุนยีลด์สูงตอนนี้ ยังทันครับ
 